"Ix-xjenza mexxitna 'l quddiem f'dak kollu li ddeċiedejna dwaru" Il-Prim Ministru ta' Malta Robert Abela saħaq dwar l-importanza li d-deċiżjonijiet jittieħdu abbażi tax-xjenza. Filwaqt li qal li din hija kruċjali, sostna li kienet ix-xjenza li mexxiethom f'dak kollu li ddeċiedew dwaru f'dawn l-aħħar xhur fl-isfond tal-pandemija tal-Covid-19. Waqt li kien qiegħed jiġi intervistat fuq il-ONE Radio, Abela sostna li anke meta ħabbru xi miżuri dawn kienu ibbażati fuq dak li tgħid ix-xjenza u li f'dawn l-aħħar żminijiet kien hemm numru ta' diskussjonijiet mal-professjonisti mediċi. Fil-fatt nhar it-Tlieta li għadda Abela kien qed jipparteċipa f'waħda mis-sensiela ta' laqgħat mal-esperti fis-settur tas-saħħa fejn iddiskutew s-sitwazzjoni preżenti b'rabta mal-Covid-19 biex hekk jibqgħu jittieħdu d-deċiżjonijiet ibbażati fuq ix-xjenza. Fost it-temi li ġew diskussi kien hemm dwar it-tilqima tal-AstraZeneca fejn fil-fehma tal-esperti mediċi, l-għoti ta' din it-tilqima għandha tibqa' għaddejja. Wara l-laqgħa ta' nhar it-Tlieta, Abela kien sostna li l-impenn tiegħu u tal-gvern jibqa' dejjem dak li jagħtu l-appoġġ kollu meħtieġ lill-frontliners tagħna u li jħarsu s-saħħa tan-nies u l-kwalità tal-għajxien tal-familji. Għal darb'oħra dan ġie kkonfermat mill-istess Abela fejn waqt l-intervista saħaq li huwa wkoll importanti li d-deċiżjonijiet ikunu bilanċjati b'miżuri oħrajn biex jiġu protetti l-għajxien u l-kwalità tal-ħajja. Filwaqt li sostna wkoll dwar l-importanza li jibqa' jisma' mingħand in-nies u jibqa' viċin tagħhom, irrefera wkoll kif din il-ġimgħa b'mezzi virtwali tkellem ma' Mary Pizzuto ta' 91 sena li hija l-ewwel anzjana f'pajjiżna li tlaqqmet kontra l-Covid-19. Qal li l-bżonnijiet partikolari li qamu f'din l-aħħar sena kienu akbar minn qatt qabel u jgħin il-fatt li mhux biss tifhem imma taġġusta bil-mod li tagħmel tajjeb għat-tbatijiet u realtajiet li jkunu għaddejjin minnhom in-nies. Waqt l-intervista, Abela reġa' tenna għal darb'oħra li jemmnu li vaċċin huwa soluzzjoni u li d-dożi kollha tat-tilqima tal-Covid-19 li qed jiġu f'pajjiżna qed jintużaw filwaqt li qed titħalla riżerva żgħira. Semma kif bħala gvern kompla jinvesti fil-ftuħ ta' numru ta' ċentri ta' vaċċinazzjoni biex tassew jiġi żgurat li l-pjan ta' tilqim jibqa' għaddej. Dan għaliex, qal li huwa tassew importanti li aktar nies ikomplu jitlaqqmu u jitlaqqmu kemm jista' jkun malajr. Abela semma li kieku kienet għall-Oppożizzjoni, kieku pajjiżna ilu f'lockdown minn Marzu tas-sena l-oħra u fakkar fil-pressjonijiet li kien hemm biex il-gvern jixħet il-pajjiż f'lockdown. Abela qal li qatt ma fehem għaliex kien hemm din il-pressjoni qawwija u sostna li bħala gvern dejjem irreżistew din id-deċiżjoni għaliex kellhom pariri xjentifiċi biex ma jagħmlux dan.